Manelistul Florin Salam a fost reținut de polițiști, sub acuzația de înșelăciune, prejudiciul fiind de peste 18000 de euro, în total. Trei persoane îl acuză că a luat avansurile, nu s-a prezentat la evenimente și nici nu a restituit banii primiți. În urma percheziției, el a fost reținut, pentru 24 de ore.
Conform surselor G4Media, o persoană din Ploiești acuză că ar fi fost înșelat cu 3.000 de euro, o alta din Dolj vorbește de 10 mii de euro, iar o a treia, din Costești, județul Argeș, spune că a fost prejudiciată cu 25.500 de lei.
"În urma cercetărilor și investigațiilor desfășurate, în sarcina bărbatului bănuit de comiterea faptelor s-a stabilit următoarea activitate infracțională:
- în cursul zilei de 21 iulie 2020, în timp ce se afla în incinta unui restaurant din Sectorul 1, în urma unei înțelegeri verbale cu o persoană, aceasta i-ar fi plătit bărbatului, cu titlu de avans, 3.000 de euro pentru prestarea unui program muzical, în vara anului 2021, la o petrecere. Ulterior, bănuitul nu și-a respectat promisiunea și nu i-ar fi returnat persoanei vătămate suma încasată.
- la data de 28 ianuarie 2023, o altă persoană ar fi mers la locuința bărbatului, iar în urma unei înțelegeri verbale, i-ar fi plătit acestuia cu titlu de avans, 10.000 de euro pentru a presta servicii muzicale în data de 13 august 2023, însă în seara respectivă, bărbatul nu s-ar fi prezentat și nici nu a returnat banii persoanei vătămate.
- la data de 14 mai 2023, una dintre persoanele vătămate ar fi mers la locuința bănuitului, iar în urma unei înțelegeri verbale, i-ar fi plătit acestuia cu titlu de avans 25.500 de lei, pentru a presta servicii muzicale, în data de 29 septembrie 2023, însă bărbatul nu s-ar fi prezentat și, ulterior, nici nu ar fi restituit banii primiți.
Din cercetări, s-a stabilit că bănuitul ar fi săvârșit faptele în complicitate cu alți doi bărbați", anunță autoritățile.